Cabugao, Ilocos Sur – Naaramid ti Parada a tinampokan dagiti asosasion ti Federated Senior Citizens of Cabugao nga idauluan da Mr. Bonifacio Somera, Presidente ken ni OSCA Head Remigio B. Sunico, ti Personnel and Staff ti MSWDO nga idauluan ni MSWD Officer Mrs. Lydia S. Gazmen ken kasta met dagiti 4 P’s (Pantawid Pamilyang Pilipino Program) Beneficiaries kadagiti barangay, mangisursuro iti Cabugao DepEd District nga idauluan ni Public Schools District Supervisor Helen V. Siruno ken dagiti mangisursuro/dadaulo dagiti uppat a Pagadalan-Sekundaria ti ili kas iti Cabugao Institute, Cabugao National High School, Lipit National High School ken Sisim National High School.
Naaramid ti Parada iti bigat ti Abril 23, 2013 a nangrugi iti Compound ti Cabugao South Central School (CSCS) ken nagtungpal iti Cabugao Cultural and Sports Complex, Brgy. Rizal, Cabugao, Ilocos Sur. Nagtokar dagiti Marching Band dagiti Elementary Schools ken Secondary Schools iti ili a Cabugao iti dayta a panagparadada.
Kalpasan ti Parada, nagtitipon dagiti kameng ti 4 P’s iti uneg ti Complex ket miniting ida da Municipal Link Gary Vicerra, MSWDO Assistant Leonora G. Reintar, Miss Aida S. Cueto ken Mrs. Wilma S. Cruz ket nagtutulaganda iti pannakipasetda iti Grand Parade inton Abril 24, 2013 kasta pay a trinatarda dagiti dadduma a pakaseknan dagiti miembros.
Iti biang ti Day Care, nakipaset met dagiti Day Care Workers nga idauluan ni Mr. Rudy Ilar, Federated President iti parada.
Naiparada met ti Float a nagluganan dagiti kandidata ti uppat a Sona ti Cabugao DepEd District a makoronaan/mapadayawan iti Education Celebration iti karabiyan ti Abril 23, 2013 iti CCP Open Auditorium.
Ti Social Services and Education Day ket maikadua nga aldaw a panangrambak ti 2013 Cabugao Ragsak Festival (Abril 22-25). # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn